Ivan Pernar (hrvatski političar)

**Ivan Pernar** (Zagreb, 14. listopada 1985.), hrvatski aktivist, političar i teoretičar zavjera. Pernar je inicijalno postao poznat nakon što je u veljači 2011. preko Facebooka organizirao i vodio demonstracije ispred sjedišta hrvatske Vlade sa ciljem da iznudi ostavku premijerke Jadranke Kosor. Demonstracije su se nastavile u narednim mjesecima u različitim oblicima, međutim u konačnici nisu ispunile tražene ciljeve, niti su dobile nekakvu širu društvenu podršku. Nakon završetka demonstracija, u lipnju 2011. godine, osnovao je libertarijansku političku stranku pod nazivom Savez za promjene. Ranije je bio član Zelene liste (od 2009.), ali je izbačen iz stranke u studenom 2010. godine zbog svojih političkih stavova i hvaljenja Hitlerove retorike opisane u kontroverznom manifestu *[[Mein Kampf]]*. Također je sudjelovao u prosvjedima protiv deložacija diljem Hrvatske.

Nakon tri godine, Pernarov Savez za promjene priključio se Živom zidu, stranci koja se u tom periodu postepeno probijala na političku scenu. Kao kandidat Život zida, na izborima 2016. godine izabran je u Hrvatski sabor. Iako je u Saboru inicijalno opisan kao najaktivniji zastupnik, njegovi su istupi često bili neprimjereni i kontroverzni, zbog čega je često dolazio u sukob s ostalim zastupnicima; njegov stranački kolega Ivan Vilibor Sinčić i on čak su postali prvi zastupnici Sabora u povijesti koji su bili fizički izbačeni iz sabornice. Kada je nakon izbora za Europski parlament došlo do raskola na vrhu stranke, razišao se sa njenim vođom Ivanom Viliborom Sinčićem i napustio stranku, osnovavši vlastitu stranku naziva Stranka Ivana Pernara (SIP). Ironično, SIP je 2020. godine na izbore izašla kao dio veće koalicije koju je predvodio Živi zid, međutim lista nije ostavila rezultat na izborima.

Ivan Pernar poznat je po svojim kontroverznim stavovima o temama poput Katoličke crkve, raspada SFR Jugoslavije, genocida u Srebrenici i druge, a njegovi su stavovi često opisivani kao homofobni, euroskeptični i radikalno desni.

Također je iznosio i cijelu seriju teorija zavjera o masonima i njihovom navodnom globalnom utjecaju; cijepljenju, koje je povezivao s autizmom (unatoč znanstvenim studijama koje su opovrgle ove teorije); pandemiji COVID-a 19; i farmaceutskim tvrtkama. Također je kritiziran zbog neovlaštenog fotografiranja s maloljetnicima bez roditeljskog pristanka u svrhu vlastite promocije, tokom koje je afere poticao učenike da bježe s nastave kako bi se družili s njim.

Godine 2016. priznao je da je namjerno širio lažne vijesti kako se teroristički napad u Berlinu nikada nije dogodio. Početkom 2023. godine ponovo je postao meta kontroverzi nakon što se upleo u aferu oko usvajanja djece iz DR Konga, u koju su bila upletena četiri para iz Hrvatske, a koji su se od kraja 2022. godine nalazili u Zambiji, gdje su bili podvrgnuti sudskom postupku pod sumnjom na trgovinu djecom. U jednom trenutku, četiri para su puštena sa suda i dopušteno im je da napuste Zambiju, međutim su na aerodromu naglo vraćeni natrag u pritvor zbog novih optužbi. Kasnije se otkrilo, a što je Pernar i javno priznao, kako je on poslao prijavu zambijskim vlastima tvrdeći da je jedna od osmero uključenih osoba transrodna osoba (što je po Kaznenom zakonu Zambije kažnjivo), što je potaknulo sud da ih vrati u pritvor temeljem načela *[[nolle prosequi]]*. Pernar je zbog ovakvog istupa, kojim je *de facto* ugrozio živote osmero ljudi, naišao na kritike gotovo cijele hrvatske javnosti, a zbog svog je ponašanja dobio i kaznenu prijavu koju je osobno podnijela pravobraniteljica Višnja Ljubičić; podršku je u ovom slučaju imao samo od marginalnih, radikalno desnih političkih grupacije koje su već ranije huškački komentirale ovaj slučaj. Uz to, često je u javnosti iznosio neukusne i prijeteće komentare, a njegovi su sljedbenici na društvenim mrežama i izvan njih često prijetili i napadali sve koji su na neki način kritizirali Pernara i njegovo neprimjereno ponašanje, što je bilo i predmetom sudskih tužbi.

Autor je dvaju opskurnih publikacija o monetarnoj politici, *Kako je nastao novac* i *Mehanika novca*, koje je tiskao vlastitim novcem.

Ivan Pernar je u dalekom srodstvu sa Ivanom Pernarom, istoimenim hrvatskim političarom i poslanikom HSS koji je godine 1928. bio ranjen prilikom atentata u Narodnoj Skupštini Kraljevine Srba, Hrvata i Slovenaca. Pernar ima dojicu sinova: Mathisa Ivana Alexisa, kojeg je dobio nakon ljetne avanture s Njemicom po imenu Friederike, i Nou, kojeg je dobio sa svojom dugogodišnjom partnericom Viktorijom.

## Publikacije
*  . .
*  .

## Reference

## Vanjske veze
*